KÖZÖS POLGÁRMESTERI NYILATKOZAT

**V. Naszályi Márta** polgármester, Budavári Önkormányzat

**Őrsi Gergely** polgármester, Budapest II. Kerületi Önkormányzat

Tárgy: **A budapesti lakhatási válság enyhítésére hozott önkormányzati lépések**

Alulírott polgármesterek,

tekintettel arra, hogy Magyarországon, és ezen belül Budapesten egyre mélyülő lakhatási válság veszélyezteti a lakosság egyre szélesebb körét,

felismerve annak fenyegetését, hogy a lakhatási válság számos polgártársunk megélhetését, lakhatását, anyagi önállóságát és emberhez méltó életkörülményeit veszélyezteti,

hangsúlyozva az állam által a társadalmi egyenlőtlenségek csökkentésére tett kísérletek elégtelenségét,

vezérelve az önkormányzatiság elve, a helyi lakóközösségek megóvásának fontossága, illetve a kerületeinket is jellemző emberközpontú szemléletmód melletti elkötelezettségünk által,

látva, hogy a budapesti lakásállomány jelentős része üresen áll, használaton kívül van, amely helyzet az érintett ingatlanok további állagromlásához vezet,

szem előtt tartva, hogy a szubszidiaritás elve alapján a helyi önkormányzatok az állampolgárokhoz legközelebb álló kormányzati szervek,

meggyőződve arról, hogy a kerületeinkben jellemző, egyre emelkedő ingatlanpiaci árak az egekbe tolják a lakásbérlések havi költségét is,

tudatában annak, hogy önkormányzataink nem rendelkeznek olyan mértékű lakásállománnyal, amely stratégiai lakáspolitikai gondolkodás alapját képezhetné, és amely teljes körű megoldást jelentene a lakhatási nehézségekkel küzdők helyzetének orvoslására,

érzékelve, hogy a kerületeink közintézményeiben, állami és önkormányzati szerveinek állományában álló, a kerületiekért dolgozó kollégáink számára egyre nehezebb a munkahelyükhöz közeli lakhatás megfizetése,

belátva azt, hogy egy önkormányzati tulajdonú lakásügynökség által a lakáspiacra bevont magánlakások közvetítése támogatott lakhatást jelenthetne olyanok számára, akiknek a piaci albérletárak megfizetése gondot okozhat,

1. Kijelentjük, hogy fel kívánunk lépni az I. és a II. kerületben egyre mélyülő lakhatási válság és társadalmi egyenlőtlenségek ellen;
2. Felhívjuk polgármester társainkat arra, hogy az önkormányzatok erőforrásaira támaszkodva, lehetőségeik szerint ők is járuljanak hozzá az egész fővárost fenyegető lakhatási válság enyhítéséhez;
3. Sürgetjük, hogy a kormány kezdjen egyeztetéseket az önkormányzatokkal egy előremutató, valós társadalmi igényeket kiszolgáló szociális védőháló kiépítéséről;
4. Javasoljuk, hogy az önkormányzatok a valós helyi igényeket ismerő és támogató közvetítőként lépjenek be a lakáspiacra és segítsék elsősorban a közszféra dolgozóinak, valamint fiatal pályakezdőknek a lakhatását;
5. Támogatjuk, hogy az I. és II. kerületben a közepes és kis jövedelmű családok számára is elérhető lakásállomány növelése érdekében önkormányzataink magántulajdonú lakások bevonásával erősítsék meg kerületeinkben a rendelkezésre álló ingatlanállományt;
6. Eldöntöttük, hogy kerületeink a 100%-ban önkormányzati tulajdonban álló Lakásügynökség közös működtetése segítségével növelik a két kerületben elérhető, biztonságos és megfizethető lakásállományt, segítik a lakásbérleti piac átláthatóságát, és támogatják a rászorulók lakhatáshoz jutásán keresztül a lakhatási válság enyhítését.

Budapest, 2023. április ….

 \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

V. Naszályi Márta Őrsi Gergely

 polgármester

 polgármester